Predkladacia správa

Ministerstvo dopravy, pôšt a telekomunikácií SR (MDPT SR) v spolupráci s Ministerstvom zahraničných vecí SR (MZV SR) zastupuje SR v  medzinárodných vládnych organizáciách telekomunikačného zamerania. 
Účelom členstva v  medzinárodných organizáciách je podieľať sa na koncepcii rozvoja telekomunikácií a zabezpečiť záujmy SR v oblasti telekomunikácií (prideľovanie kmitočtových pásiem, číslovacie plány, jednotné pravidlá rozvoja telekomunikácií, koordinácia regulačných činností, spolupráca v  oblasti telekomunikácií). Aktívna práca a uplatňovanie záujmov SR v týchto organizáciách nie sú možné bez účasti na ich významných rokovaniach. 
Medzinárodná telekomunikačná únia (ITU, Únia) so sídlom v Ženeve je najstaršou odbornou organizáciou pridruženou k OSN. Vznikla v r. 1932 zlúčením Medzinárodnej telegrafnej únie (založenej v r. 1865) a Medzinárodnej rádiotelegrafnej únie (založenej v r. 1906) a datuje sa od vzniku staršej z pôvodných organizácií. ITU je celosvetovou medzivládnou organizáciou s takmer univerzálnou účasťou -  v súčasnosti reprezentuje 191 členských štátov a okolo 650 členov sektorov. 
Československo bolo členom ITU od r. 1929. SR sa stala členom ITU dňa 23. februára 1993. Odborným gestorom členstva SR v  ITU a koordinátorom spolupráce telekomunikačného sektora SR s  touto najvýznamnejšou celosvetovou telekomunikačnou organizáciou je MDPT SR. Slovak Telekom, a. s., je členom všetkých troch sektorov ITU.
Poslaním ITU je udržiavať a prehlbovať medzinárodnú spoluprácu vo všetkých oblastiach telekomunikácií a rádiokomunikácií, podporovať rozvoj zodpovedajúcich technických prostriedkov, dbať o účelné rozdeľovanie kmitočtového spektra a koordináciu jeho využívania a poskytovať technickú pomoc v oblasti telekomunikácií a rádiokomunikácií. 
ITU sa organizačne člení na tri sektory:
•	sektor štandardizácie telekomunikácií (ITU-T), ktorého najvyšším celosvetovým zhromaždením je WTSA – Svetové telekomunikačné štandardizačné zhromaždenie, ktoré sa pravidelne schádza každé 4 roky,
•	rádiokomunikačný sektor (ITU-R), ktorého najvyšším celosvetovým stretnutím je WRC – Svetová rádiokomunikačná konferencia, ktorá sa pravidelne koná raz za 2 až 3 roky, 
•	sektor rozvoja telekomunikácií (ITU-D), ktorého najvyššie celosvetové stretnutie WTDC – Svetová telekomunikačná rozvojová konferencia sa stretáva raz za 4 roky.
Prácu sektorov riadia úrady na čele s riaditeľmi: Úrad štandardizácie telekomunikácií TSB/ITU, Rádiokomunikačný úrad RB/ITU a Úrad rozvoja telekomunikácií DBT/ITU. 
Konferencia vládnych splnomocnencov (ďalej len PP) je najvyšším orgánom ITU. Podľa článku 8 Ústavy ITU sa skladá z delegácií, ktoré reprezentujú členské štáty ITU. Koná sa pravidelne raz za 4 roky. Rada ITU, zložená zo zástupcov 46 volených krajín, spravuje záležitosti ITU v obdobiach medzi dvoma PP.
Na základe návrhov členských štátov ITU a s ohľadom na správy Rady ITU, má PP za úlohu:
•	určovať všeobecnú politiku na napĺňanie cieľov Únie uvedených v článku 1 Ústavy ITU,
•	zvažovať správy Rady ITU o aktivitách Únie od ostatnej PP a o politike a strategickom plánovaní Únie,  
•	stanoviť strategický plán Únie a základ pre rozpočet Únie a určovať príslušné finančné limity do nasledujúcej PP, 
•	stanoviť na základe príspevkových tried, ktoré oznámili členské štáty, celkový počet príspevkových jednotiek pre obdobie do nasledujúcej PP,
•	poskytovať akékoľvek všeobecné smernice týkajúce sa personálu Únie,
•	preveriť účty Únie a, ak je to vhodné, schváliť ich s konečnou platnosťou,
•	zvoliť členské štáty, ktoré budú pracovať v Rade ITU,
•	zvoliť volených úradníkov Únie: generálneho tajomníka, zástupcu generálneho tajomníka a riaditeľov úradov troch sektorov,
•	zvoliť členov Rady pre rádiokomunikačný poriadok,
•	zvážiť a, ak je to vhodné, prijať návrhy na zmeny a doplnky Ústavy ITU a Dohovoru ITU predložené členskými štátmi podľa relevantných ustanovení Ústavy ITU a Dohovoru ITU,
•	uzavrieť, resp. revidovať dohody medzi Úniou a inými medzinárodnými organizáciami, prekontrolovať všetky predbežné dohody s takýmito organizáciami, ktoré uzavrela v mene Únie Rada ITU, a prípadne prijať opatrenia v tejto súvislosti, 
•	prijať a meniť všeobecné pravidlá pre konferencie, zhromaždenia a iné zasadnutia Únie,
•	zaoberať sa inými potrebnými záležitosťami telekomunikácií.
Predkladaný materiál obsahuje správu o priebehu Konferencie vládnych splnomocnencov 2006 (PP´06), ktorá sa konala v dňoch 6. až 24. novembra 2006 v Antalyi (Turecko), rozbor podstatných častí Záverečných dokumentov PP´06 a návrh na prijatie Dokumentov pozmeňujúcich Ústavu ITU a Dohovor ITU (Antalya, 2006).
Revidované znenie Ústavy ITU a Dohovoru ITU nemení práva a povinnosti fyzických, ani právnických osôb. Rešpektuje suverénne právo každého členského štátu ITU regulovať svoj  telekomunikačný sektor a nemá prednosť pred zákonmi SR. Prijatie zmien Ústavy ITU a Dohovoru ITU neznamená nové členstvo SR v medzinárodnej organizácii. Dokumenty upravujúce Ústavu ITU a Dohovor ITU nepatria do kategórie zmlúv podľa čl. 7 ods. 4 Ústavy SR, ani podľa čl. 7 ods. 5 Ústavy SR.
Zmeny Ústavy ITU a Dohovoru ITU nemajú finančný, ekonomický, environmentálny vplyv, ani vplyv na zamestnanosť a podnikateľské prostredie. 
Vzhľadom na to, že Dokumenty upravujúce Ústavu ITU a Dohovor ITU (Antalya, 2006)  neovplyvňujú ekonomické, právne, ani odborné postavenie SR pri uskutočňovaní jej práv a povinností v ITU, MDPT SR v spolupráci s MZV SR navrhujú vláde SR schváliť ich prijatie.